《古意十二首 其十》
明代·于慎行

暮秋多悲风，玄霜凝大泽。驾言出行游，游彼重城北。

道旁何代出，郁郁松与柏。上有千里涂，下有万古宅。

不知王与侯，狐兔多遗迹。人生匪金石，地上长如客。

新故递相寻，神巧不能测。伤彼道旁子，矫性何迫隘。

宠利既内营，荣名多外饰。交战汩衷和，鬒发日夜白。

胡不放情志，逍遥以永夕。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。